3.pielikums
TEHNISKĀ SPECIFIKĀCIJA un TEHNISKAIS PIEDĀVĀJUMS
Atklāts konkurss “Nacionālā botāniskā dārza oranžērijas apkopes un remonta darbi”,
 ID Nr. DAP 2026/24-AK
Iesniedzot šo tehnisko piedāvājumu, <Pretendenta nosaukums> (reģistrācijas numurs __________) apliecina gatavību vispārīgās vienošanās darbības laikā pēc Pasūtītāja pieprasījuma veikt Dabas aizsardzības pārvaldes (turpmāk – Pasūtītājs) teritoriālās struktūrvienības Nacionālā botāniskā dārza administrācijas apsaimniekošanā esošā objekta – oranžērijas apkopes un remonta darbus atbilstoši vispārīgās vienošanās noteikumiem, Pasūtītāja darba uzdevumiem, Latvijas Republikas spēkā esošajiem normatīvajiem aktiem un šīs tehniskās specifikācijas prasībām (turpmāk – Darbi).
Tehniskajā specifikācijā norādītie Darbi ir uzskatāmi par iespējamiem Darbu veidiem, kurus Pasūtītājs var pasūtīt vispārīgās vienošanās darbības laikā atbilstoši faktiskajai nepieciešamībai un pieejamajam finansējumam. Pasūtītājs negarantē konkrētu Darbu apjomu, atsevišķu Darbu veidu pasūtīšanu vai vispārīgās vienošanās maksimālās summas pilnīgu apguvi.
	1.
	Darbu izpildes objekts

	1.1.
	Darbu izpildes objekts ir Nacionālā botāniskā dārza oranžērija, kas atrodas adresē: Miera iela 1, Salaspils, Salaspils novads, LV – 2169 (turpmāk arī – Objekts).

	1.2.
	Oranžērijas kopējā platība ir 3887,28 m2 kas sastāv no 1.stāva platības- 3566,00 m2 un 2.stāva – 321,28 m2. Oranžērijas komplekss tika izbūvēts 2015.gadā.

	2.
	Darbu apraksts pa pozīcijām

	2.1.
	Oranžērijas jumta stiklu maiņa.

	2.1.1.
	Prasības: 
2.1.1.1. esošo bojāto vai nolietoto jumta stiklu demontāža un utilizācija; 
2.1.1.2. jaunu jumta stiklu piegāde un montāža; 
2.1.1.3. jumta stikliem jāatbilst šādiem parametriem:
- stikla tips: atbilstošs esošajai konstrukcijai un sistēmai, rūdīts – laminēts drošības stikls (ESG/VSG), ar slīpētām, pulētām malām, kas atbilst Eiropas Savienības standartiem, galvenā funkcija: maksimāla gaisma un izturība pret sniegu/krusu, drošība apmeklētājiem; 
- stikla biezums: ne mazāk kā 6 mm /kopējais/ (atbilstoši esošajai konstrukcijai, precizējams pēc esošā stiklojuma);
- gaismas caurlaidība: ne mazāk kā 88 %;
- UV aizsardzība: atbilstoši augu kolekcijas prasībām, nodrošinot aizsardzību pret apdegumiem, bet neierobežojot fotosintēzei nepieciešamo spektru; 
Visiem jumta stikla parametriem jābūt saderīgiem ar esošo profilu sistēmu, nodrošinot vizuālu un tehnisku viendabīgumu ar esošo oranžērijas fasādi.
2.1.1.4. stikla montāža jāveic ar atbilstošiem blīvēšanas materiāliem, nodrošinot hermētiskumu; 
2.1.1.5. jānodrošina ūdensnecaurlaidība pēc stiklu nomaiņas; 
2.1.1.6. Izpildītājs ir pilnībā atbildīgs par demontēto materiālu savākšanu, transportēšanu un utilizāciju atbilstoši normatīvo aktu prasībām.

	2.2.
	Oranžērijas sienu stiklu maiņa.

	2.2.1.
	Prasības: 
2.2.1.1. esošo bojāto vai nolietoto sienu stiklu demontāža un utilizācija; 
2.2.1.2. jaunu sienu stiklu piegāde un montāža; 
2.2.1.3. sienu stikliem jāatbilst šādiem parametriem:    
- stikla veids: atbilstošs esošajai konstrukcijai un sistēmai, ((float) termiski rūdīts drošības stikls (ESG)), ar slīpētām, pulētām malām, kas atbilst Eiropas Savienības standartiem, galvenā funkcija: vēja slodze, mehāniskā izturība, gaismas caurlaidība;
- stikla biezums: ne mazāk kā 6 mm /kopējais/ (atbilstoši esošajai konstrukcijai, precizējams pēc esošā stiklojuma);
- gaismas caurlaidība: ne mazāk kā 89 %;
- siltumizolācijas koeficients (U-vērtība): atbilstoši esošajai konstrukcijai, bet ne sliktāks par esošā stiklojuma rādītājiem; 
Visiem sienu stikla parametriem jābūt saderīgiem ar esošo profilu sistēmu, nodrošinot vizuālu un tehnisku viendabīgumu ar esošo oranžērijas fasādi.
2.2.1.4. stikla montāža ar piespiedējlīstēm un blīvēšanas materiāliem, nodrošinot hermētiskumu; 
2.2.1.5. jānodrošina ūdensnecaurlaidība un vēja izturība pēc stiklu nomaiņas;
2.2.1.6.Izpildītājam ir pienākums demontētos materiālus savākt, transportēt un utilizēt atbilstoši normatīvo aktu prasībām.

	2.3.
	Oranžērijas starpsienu stiklu maiņa.

	2.3.1.
	Prasības: 
2.3.1.1. esošo bojāto vai nolietoto starpsienu stiklu demontāža un utilizācija; 
2.3.1.2. jaunu starpsienu stiklu piegāde un montāža, nodrošinot  hermētiskumu starp dažādām klimata zonām (piemēram, tropu un subtropu zonu nodalīšana);
2.3.1.3. starpsienu stikliem jāatbilst šādiem parametriem:    
- stikla tips: atbilstošs esošajai konstrukcijai un sistēmai, laminēts drošības stikls (triplekss) vai rūdīts – laminēts stikls, ar slīpētām, pulētām malām, kas atbilst Eiropas Savienības standartiem, galvenā funkcija: drošība apmeklētājiem; 
- stikla biezums: ne mazāk kā 6 mm /kopējais/ (atbilstoši esošajai konstrukcijai, precizējams pēc esošā stiklojuma);
- gaismas caurlaidība: ne mazāk kā 88 % (starpsienām jānodrošina augsta gaismas caurlaidība, lai neietekmētu augu kolekcijas augšanu blakus esošajās zonās);
- starpsienflīgu stiklojuma siltumizolācijas koeficientam (U-vērtībai) jābūt ne sliktākam (ne lielākam U-vērtības ziņā) kā esošajam stiklojumam, nodrošinot efektīvu siltuma barjeru starp atšķirīgām oranžērijas mikroklimata zonām saskaņā ar tehniskās specifikācijas 2.6.1.8. punkta prasībām; 
Visiem starpsienu stikla parametriem jābūt saderīgiem ar esošo profilu sistēmu, nodrošinot vizuālu un tehnisku viendabīgumu ar esošo oranžērijas iekštelpu.
2.3.1.4. stikla montāža ar alumīnija piespiedējlistēm ar gumijas blīvēm, nodrošinot hermētiskumu; 
2.3.1.5.demontētos materiālu Izpildītājam ir pienākums savākt, transportēt un utilizēt atbilstoši normatīvo aktu prasībām.

	2.4.
	Piespiedējlīstu piegāde un montāža.

	2.4.1.
	Prasības: 
2.4.1.1. piespiedējlīstu materiāls: alumīnija profila piespiedējlīstes ar integrētām EPDM gumijas blīvēm; 
2.4.1.2. piespiedējlīstu profila izmēri: atbilstoši esošajai oranžērijas konstrukcijai (pirms pasūtīšanas veicama kontroluzmērīšana un saskaņošana ar Pasūtītāju; 
2.4.1.3. piespiedējlīstēm jānodrošina stiklu droša nostiprināšana un hermētiskums;
2.4.1.4. stiprināšanai izmantot tikai nerūsējošā tērauda (A2 vai A4 klases) skrūves ar blīvējošām paplāksnēm;
2.4.1.5. virsmas apstrāde pret koroziju: pulverkrāsojums (RAL tonis atbilstoši esošajām konstrukcijām); 
2.4.1.6. piegāde un montāža saskaņā ar ražotāja instrukcijām.

	2.5.
	Jumta lūku remonts un mehānismu regulēšana.

	2.5.1.
	Prasības: 
2.5.1.1. stiklojuma atjaunošana:
- lūku konstrukcijās esošo bojāto stiklu nomaiņa, nodrošinot pilnīgu ūdensnecaurlaidību aizvērtā stāvoklī un drenāžas kanālu (ūdens noteces sistēmas) pārbaudi un tīrīšanu;
2.5.1.2. mehānismu apkope:
- atvēršanas un aizvēršanas mehānismu (pārnesumu, motoru, sviru) pārbaude, tīrīšana, un eļļošana;
- automātiskās vadības sistēmas testēšana, nepieciešamības gadījumā bojāto detaļu (motoru, sviru) aizstāšana ar analoģiskām, pilnībā saderīgām detaļām; 
- blīvgumiju stāvokļa pārbaude un nomaiņa, ja tiek konstatēts  blīvējuma elastības zudums, mehāniski bojājumi vai nepietiekams piespiedums.

	2.6.
	Oranžērijas apkures sistēmas apkope, regulēšana un remonts.

	2.6.1.
	Prasības: 
2.6.1.1. esošās apkures sistēmas apsekošana un defektu konstatēšana; 
2.6.1.2. bojāto apkures elementu (radiatoru, cauruļvadu, ventiļu, sūkņu) remonts vai nomaiņa; 
2.6.1.3. pēc remontdarbiem veikt visas apkures sistēmas atgaisošanu un cirkulācijas sūkņu darbības pārbaudi;
2.6.1.4. apkures sistēmas hidrauliskā pārbaude (spiediena tests) pēc remonta, sagatavojot un parakstot hidrauliskās pārbaudes aktu; 
2.6.1.5. siltumenerģijas padeves regulēšana - katrā oranžērijas zonā jānodrošina iespēja regulēt temperatūru atbilstoši augu prasībām; 
2.6.1.6. automātiskās temperatūras regulēšanas sistēmas pārbaude un, ja nepieciešams, kalibrēšana; 
2.6.1.7. siltumizolācijas atjaunošana cauruļvadiem, kur tā ir bojāta; 
2.6.1.8. pēc remonta jānodrošina sistēmas darbspēja temperatūras diapazonā no +15 °C (minimālā) līdz + 28 °C (maksimālā).
2.6.1.9. avārijas gadījumos Izpildītājam  jānodrošina speciālista ierašanās  4 (četru) stundu laikā (24/7 režīmā) no Pasūtītāja pieteikuma saņemšanas brīža.

	2.7.
	Siltumenerģijas regulēšana.

	2.7.1.
	Prasības: 
2.7.1.1. siltumenerģijas patēriņa analīze un optimizācija; 
2.7.1.2. termostatisko ventiļu pārbaude un regulēšana; 
2.7.1.3. temperatūras sensoru pārbaude un kalibrēšana; 
2.7.1.4. siltumenerģijas regulēšanas sistēmas programmēšana atbilstoši oranžērijas zonu prasībām (tropiskie augi, subtropu augi u.c.), iestatot un optimizējot diennakts  (dienas/ nakts) temperatūras ciklus; 
2.7.1.5. regulēšanas dokumentācijas sagatavošana ar iestatīto parametru vērtībām; 
2.7.1.6. Pasūtītāja personāla apmācība darbam ar noregulēto/ pārprogammēto sistēmu;
2.7.1.7. avārijas gadījumos Izpildītājam  jānodrošina speciālista ierašanās 4 (četru) stundu laikā (24/7 režīmā) no Pasūtītāja pieteikuma saņemšanas brīža.

	2.8.
	Siltumenerģijas ekrāna piegāde un uzstādīšana.

	2.8.1.
	Prasības: 
2.8.1.1. siltumenerģijas ekrāna piegāde un uzstādīšana oranžērijas iekšpusē; 
2.8.1.2. ekrāna materiāls: daudzslāņu aluminizēts audums ar augstu siltuma atstarošanas koeficientu – Svensson XLS vai ekvivalents (polietilēna plēve ar alumīnija slāni), materiālam jābūt ugunsdrošam saskaņā ar spēkā esošajiem būvnormatīviem; 
2.8.1.3. enerģijas ietaupījuma rādītājs: ne mazāk kā 45%; 
2.8.1.4. ekrānam jābūt ar automātisku atvēršanas/aizvēršanas mehānismu, kas integrēts esošajā klimata vadības sistēmā; 
2.8.1.5. ekrāna sistēmai jānodrošina vienmērīga pārklājuma izveide; 
2.8.1.6. ekrāna montāža ietver nepieciešamo stiprinājumu, vadotņu un dzenošo mehānismu uzstādīšanu; montāžas darbu izpilde veicama, saskaņojot grafiku ar Pasūtītāja pilnvaroto pārstāvi, nodrošinot augu kolekciju aizsardzību montāžas laikā;
2.8.2.7. Izpildītājs uzņemas pilnu atbildību par uzstādītās mehānikas darbību.

	2.9.
	Oranžērijas apgaismojuma vadības sistēmas apkope, regulēšana, remonts un elektroapgādes sistēmas un elektroinstalācijas apkope un remonts.

	2.9.1.
	Prasības: 
2.9.1.1. esošās apgaismojuma vadības sistēmas apsekošana un darbspējas novērtēšana; 
2.9.1.2. apgaismojuma regulēšana atbilstoši augu kolekcijas prasībām, iestatot automātisku fotoperiodu (piem.12- 14 stundas diennaktī) atkarībā no sezonas; 
2.9.1.3. gaismas sensoru pārbaude un kalibrēšana; 
2.9.1.4.optimāla apgaismojuma līmeņa nodrošināšana atbilstoši oranžērijas zonu specifikai: (tropu zonā orientējoši: 3000 – 5000 lux, subtropu zonā: 2000 -3000 lux; robežās, u.t.t.), nodrošinot augu veģetācijai labvēlīgus apstākļus un saskaņojot gala parametrus ar Pasūtītāju atkarībā no uzstādītās sistēmas  jaudas un dabiskā apgaismojuma ietekmes; 
2.9.1.5. elektroapgādes sistēmas un elektroinstalācijas apkope, tehniskā stāvokļa pārbaude un profilaktiskie darbi.
2.9.1.6. bojāto apgaismojuma elementu nomaiņa, nodrošinot to atbilstību augu augšanas spektram; bojāto apgaismojuma elementu utilizācija atbilstoši normatīvo aktu prasībām; 
2.9.1.7. apgaismojuma regulēšanas protokola sagatavošana.

	2.10.
	Ēnošanas ekrāna piegāde un uzstādīšana.

	2.10.1.
	Prasības: 
2.10.1.1. ēnošanas ekrāna piegāde un uzstādīšana; 
2.10.1.2. ekrāna materiāls: augstas izturības alumīnija lentīšu audums – Svensson  Harmony  vai ekvivalents, kas nodrošina gaismas izkliedēšanu (difūziju), novēršot tiešu saules staru radītus apdegumus uz augu lapām; materiālam jābūt ugunsdrošam saskaņā ar spēkā esošajiem būvnormatīviem;
2.10.2.3. ēnošanas pakāpe: 50- 60 %; 
2.10.2.4. ekrānam jābūt ar automātisku vadību, kas savienota ar gaismas sensoriem (klimata kontroles sistēmu); 
2.10.1.5. UV izturība un ilgizturība — paredzamais kalpošanas laiks ne mazāk kā 5 (pieci) gadi; 
2.10.1.6. ekrāna montāža ietver arī stiprinājumu, vadotņu un dzenošo mehānismu uzstādīšanu; montāžas darbu izpilde veicama, saskaņojot grafiku ar Pasūtītāja pilnvaroto personu, nodrošinot augu kolekciju aizsardzību montāžas laikā;
2.10.1.7. Izpildītājs uzņemas pilnu atbildību par uzstādītās mehānikas darbību.

	2.11.
	Oranžērijas ventilācijas vadības sistēmas apkope, regulēšana un remonts

	2.11.1.
	Indikatīvais apjoms: sistēmas pilna profilaktiskā apkope un/vai renovācija pēc nepieciešamības.

	2.11.2.
	Prasības: 
2.11.2.1. esošās ventilācijas sistēmas pilna apsekošana un tehniskā stāvokļa novērtējums; 
2.11.2.2. ventilācijas sistēmas remonts, kas ietver:
     - bojāto ventilācijas lūku, aktuatoru (izpildmehānismu) un atvēršanas mehānismu remontu vai nomaiņu;  
      - ventilācijas kanālu tīrīšanu un, ja nepieciešams, remontu; 
       - gaisa cirkulācijas ventilatoru pārbaudi un, ja nepieciešams, nomaiņu, gaisa filtru pārbaudi, tīrīšanu vai nomaiņu; 
2.11.2.3. ventilācijas sistēmas regulēšana:    
      - gaisa apmaiņas apjoma nodrošināšana, īpašu uzmanību pievēršot relatīvā gaisa mitruma kontroles algoritmiem, lai novērstu kondensāta veidošanos un pelējuma risku (atbilstoši oranžērijas prasībām);  
 - temperatūras un mitruma atkarīga ventilācijas automātikas regulēšana;                   
- ventilācijas lūku atvēršanas/aizvēršanas sensoru kalibrēšana;
2.11.2.4. ventilācijas renovācijas dokumentācijas sagatavošana.;
2.11.2.5. vadības sistēmas programmatūras uzturēšana:
- Izpildītājs  nodrošina oranžērijas klimata vadības datorizētās sistēmas nepārtrauktu darbspēju, veicot regulāru datubāzu  dublēšanu un sistēmas kļūdu žurnāla (log files) analīzi profilakses nolūkos;
- Izpildītājam jāveic vadības algoritmu optimizācija un iestatījumu pielāgošana atbilstoši sezonas maiņām (pāreja uz ziemas/vasaras režīmiem), lai nodrošinātu energoefektīvu siltummezgla un ventilācijas darbību;
- Sistēmas kritisku kļūdu gadījumā Izpildītājam jānodrošina programmatūras atjaunošana no rezerves kopijām ;
- Pēc Darbu pabeigšanas Izpildītājs ar nodošanas – pieņemšanas aktu nodod Pasūtītājam sistēmas aktuālās  konfigurācijas un vadības  algoritmu  ārējā datu nesējā (piem. USB zibatmiņā) un sistēmas administratora piekļuves datus.

	2.12.
	Oranžērijas laistīšanas iekārtas apkope, remonts un regulēšana.

	2.12.1.
	Prasības: 
2.12.1.1. laistīšanas ūdens sagatavošanas iekārtas (filtrācija, ūdens mīkstināšana, pH regulēšana u.c.) pilna apsekošana; 
2.12.1.2. filtru tīrīšana vai nomaiņa; jonu apmaiņas sveķu vai reģenerācijas sāls tvertņu pārbaude un papildināšana;
2.12.1.3. sūkņu pārbaude, apkope un, ja nepieciešams, remonts; 
2.12.1.4. cauruļvadu un savienojumu pārbaude, noplūžu novēršana; darba spiediena pārbaude sistēmas tālākajos punktos;
2.12.1.5. dozēšanas iekārtu pārbaude un kalibrēšana, veicot kontrolmērījumus ar sertificētiem rokas mērinstrumentiem; 
2.12.1.6. ūdens kvalitātes parametru regulēšana:    
               - pH līmenis: no 5,5 līdz 6,5;    
               - elektrovadītspēja (EC): no 0,5 līdz 1.5 mS/cm (atkarībā no augu veida); 
2.12.1.7. regulēšanas protokola sagatavošana ar visiem iestatītajiem parametriem.

	2.13.
	Oranžērijas mitruma uzturēšanas iekārtas apkope, remonts un regulēšana.

	2.13.1.
	Prasības: 
2.13.1.1. mitruma uzturēšanas iekārtas (miglošanas sistēma, gaisa mitrinātāji u.c.) pilna apsekošana; 
2.13.1.2. sprauslu tīrīšana vai nomaiņa; pārbaude uz vienmērīgu strūklas izsmidzināšanu un pilēšanas novēršana; 
2.13.1.3. sūkņu un kompresoru pārbaude, apkope; eļļas līmeņa un tehnisko šķidrumu nomaiņa atbilstoši ražotāja instrukcijām un, ja nepieciešams, remonts; 
2.13.1.4. cauruļvadu sistēmas pārbaude un noplūžu novēršana; 
2.13.1.5. mitruma regulēšanas automātikas pārbaude un kalibrēšana; 
2.13.1.6. mitruma sensoru pārbaude un kalibrēšana; 
2.13.1.7. pēc regulēšanas jānodrošina gaisa relatīvā mitruma uzturēšana oranžērijas zonās:    
-  tropu zona 75–90%, 
- subtropu zona 55–70%,
              bez kondensāta veidošanās uz augu lapām ilgstošā periodā;
2.13.1.8. regulēšanas protokola sagatavošana.

	2.14.
	Oranžērijas bruģēto taciņu remonts.

	2.14.1.
	Prasības: 
2.14.1.1. esošā bruģējuma apsekošana un bojāto vietu un iegruvumu fiksēšana; 
2.14.1.2. bojātā bruģējuma demontāža un pamatnes attīrīšana; 
2.14.1.3. pamatnes sagatavošana, kas ietver šķembu un smilts slāņa atjaunošanu, kā arī obligātu pamatnes blietēšanu, lai novērstu turpmāku sēšanos; 
2.14.1.4. jauna bruģējuma ieklāšana: 
- jānodrošina vizuāla un tehniska saderība ar esošo bruģi: 
2.14.1.5. bruģējumam jānodrošina pareiza ūdens novade (veidojot virsmas slīpumu 1,5-2% uz drenāžas pusēm) un tam ir jābūt izturīgam pret oranžērijas vides apstākļiem (augsts mitrums, temperatūras svārstības, regulāra laistīšana); 
2.14.1.6.  virsmas līmeņošana un šuvju aizpildīšana, izmantojot materiālus, kas ir izturīgi pret izskalošanu un kavē sūnu/nezāļu ieaugšanu;
2.14.1.7. pēc Darbu pabeigšanas jānodrošina bruģēto taciņu tīrība un droša pārvietošanās personālam un apmeklētājiem

	2.15.
	Oranžērijas 3 (trīs) baseinu apkope un remonts.

	2.15.1.
	Prasības: 
2.15.1.1. baseinu apsekošana un tehniskā stāvokļa novērtēšana; 
2.15.1.2. baseinu tīrīšana- nosēdumu, aļģu un netīrumu noņemšana, izmantojot augiem un zivīm nekaitīgus tīrīšanas līdzekļus;
2.15.1.3. hidroizolācijas pārbaude un, ja nepieciešams, atjaunošana; pēc remonta veikt kontroluzpildi, lai pārliecinātos par pilnīgu hermētiskumu 24 stundu laikā;
2.15.1.4. plaisu un bojājumu remonts; 
2.15.1.5. ūdens cirkulācijas sistēmas (sūkņu, filtru, cauruļvadu) pārbaude un apkope; filtrējošo elementu skalošana vai nomaiņa;
2.15.1.6. ūdens novadīšanas sistēmas pārbaude; 
2.15.1.7. pēc remonta jānodrošina baseinu ūdensnecaurlaidība un darbspēja;
2.15.1.8. baseinu malu un dekoratīvo elementu nostiprināšana, novēršot asu malu vai vaļīgu detaļu radītu traumu risku.

	2.16.
	Oranžērijas jumta mazgāšana.

	2.16.1.
	Prasības: 
2.16.1.1. jumta tīrīšana: oranžērijas jumta stiklu un nesošo konstrukciju , nodrošinot pilnīgu nosēdumu, sūnu, aļģu un citu netīrumu noņemšanu; 
2.16.1.2. mazgāšanas procesā atļauts izmantot tikai oranžērijas videi, augu kolekcijām un baseinu bioloģijai nekaitīgus  un bioloģiski noārdāmus mazgāšanas līdzekļus; 
2.16.1.3. aizliegts lietot abrazīvus tīrīšanas līdzekļus, asus instrumentus vai augstspiediena strūklu, kas var sabojāt stikla virsmu, hermetizējošās gumijas vai konstrukciju aizsargpārklājumus; 
2.16.1.4. jānodrošina mazgāšanas ūdeņu kontrolēta savākšana un atbilstoša novadīšana, nepieļaujot mazgāšanas līdzekļu koncentrātu nokļūšanu uz augiem vai substrātā; 
2.16.1.5. Darbu veikšanā jāizmanto droši darba paņēmieni darbam augstumā, nodrošinot atbilstošu aprīkojumu (pacēlājus, drošības jostas, speciālās sastatnes;
2.16.1.6. iekšējās jumta stikla virsmas mazgāšanas darbi jāsaskaņo ar Pasūtītāja pilnvaroto pārstāvi, nepieciešamības gadījumā veicot augu kolekciju īslaicīgu nosegšanu vai aizsardzību;
2.16.1.7. pēc mazgāšanas uz stikla virsmām nedrīkst palikt nogulsnes, plēves vai mazgāšanas līdzekļu pēdas (svītras). 

	2.17.
	Oranžērijas sienu  un starpsienu mazgāšana.

	2.17.1.
	Prasības: 
2.17.1.1. oranžērijas sienu un starpsienu stiklu mazgāšana no ārpuses un iekšpuses, nodrošinot pilnīgu caurredzamību un nogulšņu (kaļķa, putekļu, aļģu) noņemšanu; 
2.17.1.2. mazgāšanā izmantojami tikai tādi līdzekļi, kas videi draudzīgi, bioloģiski noārdāmi un nekaitīgi oranžērijas mikroklimatam un un augu kolekcijām; 
2.17.1.3. nedrīkst lietot abrazīvus tīrīšanas līdzekļus, raupjus instrumentus vai asus skrāpjus, kas var radīt skrāpējumus stikla virsmā vai sabojāt nesošo konstrukciju pulverkrāsojumu; 
2.17.1.4. jānodrošina kontrolēta mazgāšanas ūdeņu savākšana un atbilstoša novadīšana, nepieļaujot to nekontrolētu noplūdi uz dobēm vai bruģētā seguma izskalošanu;
2.17.1.5. vienlaikus ar stikla mazgāšanu veicama stiklu rāmju, blīvējumu un drenāžas kanālu tīrīšana no uzkrātajiem netīrumiem;
2.17.1.6. pēc mazgāšanas uz stikla virsmām nedrīkst palikt nogulsnes, plēves vai mazgāšanas līdzekļu pēdas (svītras);
2.17.1.7. Darbu veikšanā jāievēro droši darba paņēmieni, izmantojot atbilstošu aprīkojumu piekļuvei augstām vai grūti pieejamām vietām

	2.18.
	Tekņu, notekūdeņu un kanalizācijas sistēmu uzturēšana.

	2.18.1.
	Prasības: 
2.18.1.1. oranžērijas jumta konstrukciju ārējo un  iekšējo tekņu, kā arī iekšējo drenāžas reņu un kanalizācijas cauruļvadu pilna pārbaude, tīrīšana un funkcionālā stāvokļa atjaunošana;
2.18.1.2. tekņu un reņu tīrīšana no lapām, sūnām, nogulsnēm un citiem sanesumiem, nodrošinot brīvu ūdens aizplūšanu;
2.18.1.3. tekņu savienojuma vietu hermetizācijas pārbaude un lokāls remonts, pilnībā novēršot ūdens noplūdes uz oranžērijas  konstrukcijām vai augu kolekcijām;
2.18.1.4. iekšējo kanalizācijas tīklu un drenāžas cauruļu caurlaidības pārbaude un skalošana, lai nodrošinātu nepārtrauktu liekā  mitruma novadīšanu no oranžērijas zonām;
2.18.1.5. bojāto cauruļvadu posmu vai savienojumu nomaiņa, izmantojot izturīgus, korozijas drošus materiālus (PVC/PP).

	2.19.
	Oranžērijas paceļamo vārtu un automātikas apkope, remonts.

	2.19.1.
	Prasības:
2.19.1.1. mehāniskā apkope: vārtu konstrukciju, vadotņu un rullīšu tīrīšana un eļļošana nodrošinot vienmērīgu un klusu vārtu gaitu;
2.19.1.2. drošības sistēmas pārbaude: automātiskās vadības sistēmas un drošības sensoru (fotoelementu, šķēršļu noteikšanas sistēmu) testēšana un kalibrēšana;
2.19.1.3. atsperu nospriegojuma un trošu stāvokļa pārbaude, lai novērstu vārtu sašķiebšanos vai avārijas kritienu;
2.19.1.4. piedziņas pārbaude: elektromotora darbības ciklu pārbaude, gala slēdžu kalibrēšana un optimāla aizvēršanās spiediena iestatīšana;
2.19.1.5. vadības pults un attālinātās vadības programmēšana vai sinhronizācija ar kopējo ēkas vadības sistēmu (ja attiecināms);
2.19.1.6. hermetizācijas nodrošināšana: bojāto paneļu, blīvgumiju vai automātikas detaļu nomaiņa, nodrošinot pilnīgu hermetizāciju aizvērtā stāvoklī, lai novērstu siltuma zudumus.

	2.20.
	Oranžērijas durvju un automātikas apkope, remonts.

	2.20.1.
	Prasības:
2.20.1.1. furnitūras apkope: eņģu, slēdzeņu un rokturu funkcionālā pārbaude, tīrīšana, eļļošana un regulēšana, nodrošinot vieglu un precīzu durvju atvēršanos;
2.20.1.2. ar durvju aizvēršanos saistīto elementu (aizvērēju) regulēšana, nodrošinot lēnu un drošu aizvēršanos, nepieļaujot triecienus pret rāmi;
2.20.1.3. sensitivitātes iestatīšana: kustības sensoru jūtības un darbības zonas regulēšana, lai izvairītos no liekas durvju atvēršanās (tādejādi mazinot siltuma zudumus), reaģējot tikai uz mērķtiecīgu apmeklētāju kustību;
2.20.1.4. avārijas atvēršanas funkcijas pārbaude atbilstoši ugunsdrošības normām un evakuācijas prasībām;
2.20.1.5. izolācijas pārbaude: durvju perimetra blīvgumiju, pārbaude, nepieciešamības gadījumā  nolietoto elementu nomaiņa, lai nodrošinātu hermētiskumu;
2.20.1.6. durvju vērtņu taisnuma pārbaude un regulēšana, novēršot berzi pret slieksni vai rāmi.

	2.21.
	Pasūtītājs ir tiesīgs pasūtīt jebkuru no tehniskajā specifikācijā norādītajiem Darbu veidiem pilnā vai daļējā apjomā. 

	3.
	Vispārīgās prasības.

	3.1.
	Konkrēti Darbi tiek veikti pēc Pasūtītāja rakstiska pieteikuma vai darba uzdevuma. Pirms Darbu uzsākšanas Izpildītājs iesniedz Pasūtītājam darbu tāmi, norādot plānotos Darbu apjomus, izmantojamos materiālus, izmaksas un izpildes termiņus. Izpildītāja iesniegtā tāme sagatavojama atbilstoši Vispārīgās vienošanās noteikumiem un Izpildītāja finanšu piedāvājumā norādītajiem izcenojumiem. Izpildītājs Darbus veic atbilstoši tehniskajai specifikācijai, finanšu piedāvājumam, Vispārīgajai vienošanai  un Latvijas Republikā spēkā esošajiem normatīvajiem aktiem.
Pasūtītājam ir tiesības nepieņemt Izpildītāja iesniegto tāmi, ja tā neatbilst Vispārīgajā vienošanā noteiktajiem izcenojumiem, būtiski pārsniedz vidējās tirgus cenas vai pārsniedz Pasūtītāja pieejamo finansējumu.
Avārijas situācijās Izpildītājs nekavējoties uzsāk avārijas seku novēršanas darbus arī pirms detalizētas tāmes saskaņošanas, ja kavēšanās var radīt apdraudējumu oranžērijas sistēmām, augu kolekcijai vai cilvēku drošībai. Avārijas darbu gadījumā Izpildītājs pēc iespējas īsākā laikā, bet ne vēlāk kā 1 (vienas) darba dienas laikā pēc avārijas darbu uzsākšanas, iesniedz Pasūtītājam veikto vai plānoto Darbu un izmaksu kopsavilkumu.


	3.2.
	Pirms konkrētu Darbu uzsākšanas Izpildītājs, ja nepieciešams, veic Objekta vai konkrētās sistēmas apsekošanu un saskaņo ar Pasūtītāju Darbu izpildes kārtību, termiņus un apjomus.  

	3.3.
	Izpildītājs nodrošina Darbu izpildi, izmantojot savus resursus, tehniku, aprīkojumu un  materiālus, kuriem jābūt tehniski drošiem un piemērotiem darbam specifiskā oranžērijas vidē.

	3.4.
	Minimālais tehniskais nodrošinājums, kam jābūt Izpildītāja rīcībā visā Vispārīgās vienošanās darbības laikā:
3.4.1. pacēlājs vai  pārvietojamas sastatnes, kas nodrošina piekļuvi konstrukcijām līdz 8 (astoņu) metru augstumam, neradot bojājumus oranžērijas segumam (zems spiediens uz segumu) un augu kolekcijai; 
3.4.2. profesionālas vakuuma pacēlāju ierīces (piesūcekņi) drošai stikla montāžai (vismaz 2 (divi) komplekti);
3.4.3. sertificētas un kalibrētas mērierīces inženiertīklu kontrolei: multimetrs, termohigirometrs, pH un elektrovadītspējas (EC) noteicēji;
3.4.4. aprīkojums cauruļvadu spiediena testēšanai (hidrauliskais sūknis).

	3.5.
	Visiem uzstādāmajiem materiāliem un iekārtām jābūt jaunām un sertificētām. Ja tehniskajā specifikācijā norādīts konkrēts zīmols, Izpildītājam ir tiesības piedāvāt ekvivalentu produktu, kas nodrošina tādas pašas vai labākas funkcionālās īpašības. Ekvivalences pierādīšana ir Izpildītāja, nevis Pasūtītāja pienākums.

	3.6.
	Visiem Darbiem jāatbilst spēkā esošajiem Latvijas Republikas būvnormatīviem un standartiem.

	3.7.
	Darbi jāveic tā, lai nodrošinātu oranžērijas augu kolekcijas drošību un saglabāšanu.

	3.8.
	Izpildītājam nekavējoties (ne vēlāk kā 2 (divu) stundu laikā) jāziņo Pasūtītājam par konstatētajiem defektiem vai riskiem, kas var apdraudēt augu kolekciju vai sistēmu darbību.

	3.9.
	Izpildītājs nodrošina darba vietas sakārtošanu un šķirotu atkritumu apsaimniekošanu, būvgružu aizvākšanu pēc katras Darbu daļas (pozīcijas) pabeigšanas.

	3.10.
	Masveida pasākumu laikā Darbu veikšana var tikt ierobežota vai uz laiku pārtraukta, par ko Izpildītājs tiek informēts iepriekš.

	3.11.
	Izpildītājs reizi divos mēnešos iesniedz Pasūtītājam kopsavilkumu par izlietoto un atlikušo  Vispārīgās vienošanās summas daļu no kopējās Vispārīgās vienošanas summas.

	4.
	Darbu pieņemšanas kārtība.

	4.1.
	Darbu pieņemšana notiek par katru konkrēto Pasūtītāja pieteikto un Izpildītāja izpildīto Darbu apjomu atsevišķi.

	4.2.
	Katra posma vai Darba veida pabeigšanu Izpildītājs apliecina iesniedzot Pasūtītājam Darbu nodošanas – pieņemšanas aktu, ko pārbauda Pasūtītāja pilnvarotais pārstāvis 3 (trīs) darba dienu laikā no akta saņemšanas dienas;

	4.3.
	Slēptie Darbi (piemēram, bruģa pamatnes sagatavošana, blīvējumu iestrāde zem piespiedējlīstēm, cauruļvadu savienojumi pirms izolācijas, cauruļvadu savienojumu un pamatņu sagatavošanas darbi  pirms to aizvēršanas vai iebetonēšanas u.c.) tiek pieņemti pirms to aizklāšanas. Izpildītājs uzaicina Pasūtītāja pilnvaroto pārstāvi veikt apskati ne vēlāk kā 24 stundas pirms Darbu aizklāšanas. Slēpto Darbu pieņemšana tiek fiksēta aktā, kuram pievienojama fotofiksācija.

	4.4.
	Galīgā Darbu pieņemšana attiecībā uz konkrēto Pasūtītāja pieteikto Darbu apjomu notiek pēc attiecīgo Darbu pilnīgas izpildes, pusēm abpusēji parakstot Darbu nodošanas – pieņemšanas aktu.

	4.5.
	Pasūtītājs ir tiesīgs nepieņemt Darbus un neparakstīt Darbu pieņemšanas – nodošanas aktu, ja Darbi neatbilst tehniskās specifikācijas prasībām. Izpildītājs novērš konstatētos Darbu defektus par saviem līdzekļiem Pasūtītāja noteiktajā termiņā.

	4.6.
	Kopā ar Darbu nodošanas – pieņemšanas  aktu Izpildītājs nodod Pasūtītājam visu ar Darbiem saistīto dokumentāciju: sistēmu regulēšanas un testēšanas protokolus, uzstādīto materiālu un iekārtu atbilstības deklarācijas un sertifikātus, garantijas apliecinājumus (darbiem un materiāliem, iekārtām ne mazāk kā 24 mēneši), instrukcijas iekārtu ekspluatācijai (ja uzstādīta jauna automātika).

	5.
	Drošības prasības.

	5.1.
	Izpildītājs ir pilnībā atbildīgs par Latvijas Republikā spēkā esošo normatīvo aktu (darba aizsardzības, darba drošības, ugunsdrošības, elektrodrošības, vides aizsardzības, u.c.), kas regulē šādu Darbu veikšanu, ievērošanu Darbu izpildes laikā, nodrošinot darbinieku instruktāžu, risku novērtēšanu un drošu Darbu izpildi. Nodrošinot Darbu izpildi, Izpildītājs ievēro Nacionālā botāniskā dārza “Iekšējos kārtības noteikumus” (3.1.pielikums).

	5.2.
	Izpildītājam Darba zona jāorganizē tā, lai netiktu apdraudēti Nacionālā botāniskā dārza darbinieki un apmeklētāji.
Izpildītājs Darbu izpildes laikā ar saviem materiāliem un darbaspēku nodrošina oranžērijas zonas, kurā tiek veikti Darbi, norobežošanu. 

	5.3.
	Veicot Darbus, Izpildītājam jānodrošina, lai Darbu izpildes procesā netiktu nodarīti miesas bojājumi Nacionālā botāniskā dārza darbiniekiem, apmeklētājiem un/vai citām trešajām personām vai bojājumi oranžērijai (t.sk. jumtam, sienām, logiem, durvīm, oranžērijā augošo augu kolekcijai, infrastruktūras objektiem u.c.). Izpildītājs uzņemas pilnu materiālo atbildību par augu kolekcijas drošību  un materiālo atbildību par jebkādiem bojājumiem darbu procesā.

	5.4.
	Izpildītājs nodrošina, ka Darbus veic tikai kvalificēts un apmācīts personāls. Izpildītājs pirms Darbu veikšanas uzsākšanas veic personāla instruēšanu par darba drošību, elektrodrošību un uguns drošību, izvērtējot spēkā esošo normatīvo aktu prasības, tai skaitā nodrošina Ministru kabineta 09.12.2002. noteikumu Nr. 526 “Darba aizsardzības prasības, lietojot darba aprīkojumu” un Ministru kabineta 18.03.2014. noteikumu Nr. 143 “Darba aizsardzības prasības, strādājot augstumā” prasību izpildi, Darbu izpildei piesaistot personas, kuras ir apmācītas atbilstošo Darbu veikšanai ar nepieciešamo aprīkojumu. Izpildītājs nodrošina darba aizsardzības pasākumu organizēšanu atbilstoši Darba aizsardzības likuma un citu saistošo normatīvo aktu prasībām.

	5.5.
	Izpildītājs nodrošina, ka tā Darbu izpildē piesaistītais personāls ievēro Pasūtītāja iekšējās kārtības noteikumus un pilda Pasūtītāja norādījumus, ievēro darba aizsardzības, ugunsdrošības, vides aizsardzības noteikumus un darba higiēnas prasības, kā arī Latvijas Republikā spēkā esošos normatīvos aktus, kas regulē šādu Darbu veikšanu, un saudzīgi izturas pret Pasūtītāja īpašumu. Izpildītājs ar savām darbībām nedrīkst nodarīt kaitējumu videi.

	5.6.
	Izpildītājs ir atbildīgs par Pasūtītāja  un trešo personu mantas saglabāšanu. Ja Pakalpojumu izpildes laikā tiek nodarīts bojājums Pasūtītāja vai trešās personas mantai, Izpildītājs uzņemas pilnu materiālo atbildību par nodarītajiem zaudējumiem.

	6.
	Garantijas saistības.

	6.1. 
	Visiem veiktajiem Darbiem un uzstādītajiem materiāliem, iekārtām garantijas termiņš ir 24 (divdesmit četri) mēneši. Garantijas termiņš katram konkrētajam Darba veidam tiek skaitīts no attiecīgā Darbu nodošanas – pieņemšanas akta abpusējas parakstīšanas dienas

	6.2.
	Garantijas periodā Izpildītājs apņemas par saviem līdzekļiem novērst visus konstatētos defektus, nepilnības un/vai bojājumus, kas radušies nekvalitatīvas Darba izpildes, neatbilstošu materiālu izmantošanas vai Izpildītāja darbības vai bezdarbības dēļ. Garantijas ietvaros Izpildītājs sedz visas ar defektu novēršanu saistītās izmaksas, tostarp, bet ne tikai: rezerves daļu, materiālu, transporta un darbaspēka izmaksas. 

	6.3.
	Garantijas termiņš attiecas arī uz: 
6.3.1. visām uzstādītajām jaunajām iekārtām, komponentēm;
6.3.2. visu veikto remontdarbu, montāžas un regulēšanas darbu kvalitāti;
6.3.3. inženiertīklu, automātikas un citu sistēmu darbības stabilitāti.

	6.4.
	 Ja garantijas laikā tiek konstatēts defekts, Pasūtītājs par to informē Izpildītāju rakstiski (t.sk e-pastā).
Izpildītājam ir pienākums:
6.4.1. ierasties Objektā defekta novēršanai ne vēlāk kā 1 (vienas) dienas laikā no paziņojuma saņemšanas dienas;
6.4.2. novērst defektu pēc iespējas īsākā termiņā, bet ne vēlāk kā 3 (trīs) darba dienu laikā, ja vien nav abpusēji parakstīta vienošanās par ilgāku termiņu saistībā ar nepieciešamību pasūtīt specifiskas rezerves daļas.

	6.5.
	Ja Izpildītājs noteiktajā termiņā defektus nenovērš, Pasūtītājam ir tiesības tos novērst paša spēkiem vai piesaistīt citu izpildītāju, un visus ar to saistītos izdevumus Izpildītājs sedz pilnā apmērā pēc Pasūtītāja pieprasījuma.

	6.6.
	Garantija neattiecas uz defektiem, kas radušies Pasūtītāja nepārprotami nepareizas ekspluatācijas rezultātā (pie nosacījuma, ka Izpildītājs ir veicis atbilstošu Pasūtītāja personāla instruktāžu par iekārtu pareizu, drošu un efektīvu ekspluatāciju.




Pretendents (pretendenta pilnvarotā persona) (ja dokuments tiek parakstīts ar drošu elektronisko parakstu vai EIS sistēmas parakstvu, to attiecīgi norāda):


________________________                _______________        _________________                   	 /vārds, uzvārds/ 		             /amats/                            /paraksts/   	 


____________________ 2026. gada ___.________________
            /vieta/  			/datums/


